Dōmowŏ plantacyjŏ kōnopi we Tarnowskich Gōrach
Tarnogōrscy wachtyrze prawa zlikwidowali plantacyjõ kōnopi indyjskich. Niymałŏ uprawa narkotycznych kerzōw była w izbach miyszkalnych na terynie jednyj z posesyji w krysie tarnogōrskim. Szandarzi przejōnli blisko 250 kerzōw kōnopie. W jejich rynce wpadła tyż gotowŏ na przedej marihuana, amfetamina jak tyż kokajina. Sprŏwcy ôstali tymczasowo heresztowani.
Policyjōny dostali informacyjõ, iże na terynie prywatnyj posesyje w krysie tarnogōrskim może być plantacyjŏ kōnopi indyjskich. Po dotarciu do tego miyjsca, w nojmowanym ôd 25-letnigo miyszkańca wojewōdztwa ślōnskigo dōmu, wachtyrze prawa znŏdli i zabezpieczyli blisko 250 kerzōw narkotycznyj rośliny. Chop ôstoł zastawiōny. W rynce policyjōnōw wpŏd tyż drugi plantatōr, 31-letni miyszkaniec Ślōnska. W czasie przeszukaniŏ, mōndurowi znŏdli tyż hned kilogram amfetaminy, kokajiny, gotowyj do przedeju marihuany jak tyż 18 tys. złotych gotōwki, co przeznaczōnŏ była na prziszłe kŏry i sztrŏfy. Ôba chycyni usłyszeli już ôbskarżynie posiadaniŏ jak tyż uprawianiŏ narkotykōw, za co grozi im do 10 lŏt heresztu. Tarnogōrski gyricht zgodziōł sie ze antragym prokuratora i tymczasowo zawar chopōw we hereszcie.
Foto na wiyrchu: KPP Tarnowske Gōry
szl_Latn szl_Latn szl_Latn szl_Latn